Vrou se liggaam onder grond uitgehaalBeamptes van die Limpopo-polisie se soek-en-reddingspan. Foto: Verskaf Beamptes van die Limpopo-polisie se soek-en-reddingspan het die liggaam van ŉ 53-jarige vrou wat glo onwettige gemyn en sedert Donderdag ondergronds vasgekeer was, onder die grond uitgehaal. Brig. Motlafela Mojapelo, polisiewoordvoerder, het Saterdag gesê die voorval het by ga-Maroga buite Burgersfort plaasgevind. “Volgens inligting het die oorledene, Letty Mahlokwane, na bewering chroom onwettig saam met ŉ groep mense ontgin toe ŉ groot rots en grond op haar geval en haar lewend begrawe het,” het Mojapelo gesê. Lede van die gemeenskap het aanvanklik probeer om haar onder die grond uit te haal, maar het die polisie ontbied toe hulle nie daarin kon slaag nie. Ná ŉ volgehoue poging is die vrou se liggaam Vrydag onder die grond uitgekry. Die polisie het lede van die gemeenskap gewaarsku om nie aan dié soort aktiwiteite deel te neem nie. “Buiten dat dit onwettig is en mense deur die polisie vervolg kan word, mag hierdie myners hulself ook in ŉ soortgelyke situasie bevind en met hul lewens boet,” het Mojapelo gesê.